*Sukladno točki 149. Odluke Europske komisije broj SA.56832 (2020/N), a temeljem obveze iz članka 60. Komunikacije Komisije – Okvira Europske unije o državnim potporama u obliku naknade za obavljanje javne usluge (SL C 8 , 11.01.2012.), nastavno objavljujemo sljedeće podatke:*

Europska komisija je **Odlukom SA. 56832 od 7. kolovoza 2020. godine**, temeljem prijave Republike Hrvatske sukladno obvezi iz članka 108. stavka 3. UFEU, odobrila **6. Izmjene i dopune Ugovora o koncesiji za financiranje, građenje, upravljanje i održavanje „Jadranske autoceste“ – dionica: Dragonja – Pula i Kanfanar – Pazin – Matulji s koncesionarom Bina-Istra d.d. (veliki poduzetnik).** Predmetne izmjene i dopune odnose se na sljedeću razvojnu fazu autoceste Istarski ipsilon, naziva podfaza 2B2-1. Podfaza 2B2-1 sastoji se **od izgradnje drugog kolničkog traka od čvora Vranja do tunela Učka te uključuje i izgradnju druge cijevi tunela.** Procijenjena vrijednost radova na realizaciji podfaze 2B2-1 iznosi € 196,9 milijuna.

Sukladno odobrenim 6. Izmjenama i dopunama Ugovora o koncesiji, koncesija traje do 15. lipnja 2039. godine. Navedeno trajanje koncesije odražava razdoblje za dospijeće dugoročnog kreditnog zaduženja s danom 15. prosinca 2037. godine i uvjetno popratno razdoblje od 18 mjeseci. Uvjetno popratno razdoblje od 18 mjeseci će se primijeniti samo u slučaju da kreditno zaduženje ne bude otplaćeno do roka dospijeća.

Temeljem Odluke Vlade Republike Hrvatske o Izmjenama i dopunama br. 6. Ugovora o koncesiji od 8. listopada 2020. (NN 110/2020), a nakon pozitivne Odluke Europske komisije, poduzetniku Bina- Istra d.d. **dodjeljuje se državna potpora za obavljanje usluge od općeg gospodarskog interesa.**

Europska komisija je ocjenjivala spojivost mjere produljenja ugovora o koncesiji s pravilima o javnoj nabavi i s odredbama iz Komunikacije Komisije – Okvira Europske unije o državnim potporama u obliku naknade za obavljanje javne usluge (SL C 8 , 11.01.2012.) te je mjeru produljenja ugovora o koncesiji ocijenila spojivom s unutarnjim tržištem i proglasila sukladnom s člankom 106. stavkom 2. UFEU.

Relevantni podaci vezano za gore navedeno dostupni su na sljedećim mrežnim stranicama:

<https://narodne-novine.nn.hr/clanci/sluzbeni/2020_10_110_2165.html>

<https://ec.europa.eu/competition/state_aid/cases1/202040/286936_2193817_132_2.pdf>

<https://mfin.gov.hr/proracun-86/86>